Жигьиларин политикайин гьякьнаан федералин къанун лазим ву\nСреда, 15 июля 2020, 20:42\nАвтор\tНаргиз Гюлечова\tПятница, 26 июня 2020, 17:31\t173\nСоветарин Союздиъ, хъасин Урусатдин Федерацияйиъ 1958-пи йисхъан мина 27-пи июнь жигьиларин Йигъси къайд апIура. Му Йигъахъди аьлакьалу вуди узу Дагъустан Республикайин жигьиларин ляхнариз лигру Министерствойиз дахил шулайи РД-йин «Республикайин жигьиларин центр» ГКУ-йин кIулиъ айирин заместитель Марат Рягьимовдихъди гюрюшмиш гъахьунза. Учу сюгьбатнаъ, Конституцияйиъ тIаърайи дигиш’валари жигьиларин политикайиз фициб тясир тувруш, гьаддикан гъулхунча.\nМарат Рягьимовдин гафариинди, 2020-пи йисандин эвелиан уьлкейин агьалйириз жюрбежюр махлукьатлу хабрариан гизафси ебхьурайиб Конституцияйин маддйириъ тIаърайи дигиш’валарикан ву.\n«Думу дигиш’валарин гьякьнаан чиб агьалйирин арайиъра гизар гафар-чIалар гъягъюра. Йиз фикриан, аьгьвалатнан бегьемди гъавриъ дархьиди, гьамкьан гизаф къаршуди улхуб дюзиб дар. Фицики Конституцияйиъ тIауз ккайи дигиш’валарин арайиъ уьлкейин агьалйирин яшайиш ужувлахъинди гьюдюхру хайлин ужудар дигиш'валарра а», – къайд апIура Марат Рягьимовди.\nЙиз сюгьбатчийин гафариинди, Конституцияйиъ тIауз ккайи дигиш’валари дидин бинайик кучрадар.\n«Узу жигьиларихъди ляхин апIурайи цирклиъ лихурайивализ лигну, 72-пи маддайин 1-пи пайнан «е» пунктнакан улхуз ккундузуз. Му маддайиъ улупнайи дигиш’валар жигьиларин политикайиз гизаф лазим вуйидар ву. Фицики Дагъустан Республикайин агьалйирин 1/3 пай (1 миллиондихьна) жигьилар ву. Мялум вуйиганси, Дагъустан жигьиларин политика хъуркьувалиинди уьмриз кечирмиш апIру регион вуйивализ лигну, ихь республикайин жигьилари федералин дережайиъдира спортдин, культурайин, туризмдин, волонтервалин ва хъанара жара жюрбежюр проектариъ, программйириъ аьшкьниинди иштираквал апIура ва дурариъ гъалибра шула.\nУрусатдин имбу регионариъси, Дагъустандиъра жигьиларин политикайин гьякьнаан къанунар кьабул дапIна. Амма, гьелелиг, федералин дережайин тялукь къанун кьабул дапIнадар. Гьаддиз, гьамус Конституцияйиъ тIаърайи дигиш’валар кьабул апIбан кьяляхъ регионариъ жигьиларин политикайин гьякьнаан кьабул дапIнайи къанунар гьисабназ гъадагъну, «Урусатдин Федерацияйин жигьиларин политикайин гьякьнаан» федералин къанунра кьабул апIбак умуд кивраза.\nИч сюгьбатнаъ Марат Рягьимовди, жигьиларин ляхнариз лигурайи Федералин агентствойи грантар тувбан бадали тешкил апIурайи программйириъ, проектариъ иштирак шулайи ихь республикайин жигьиларин хъуркьувалариканра саб-кьюб гаф гъапнийи. Му конкурсари жигьилариз чпин проектар уьмриз кечирмиш апIуз кюмек тувра ва цIийи проектар яратмиш апIбан гьевес капIра. Гьаму жюрейин жюрбежюр конкурсариъ иштирак духьну ва грантар гъазанмиш дапIну, Табасаран райондин жигьиларира хайлин проектар уьмриз кечирмиш апIура. Мисалназ, цци Хючна гъулан стадиондиин 22 гъулан жигьиларин арайиъ мини-футболин чемпионат кIули гъябгъиди.\nСюгьбатнан аьхириъ Марат Рягьимовди республикайин гьарсар агьалийикан ватандаш’валин буржи тамам апIуб – 1-пи июлиъ сесер тувру участокдиз душну, Конституцияйиъ дигиш’валар тIаъбахъанди сесер тувуб ккун гъапIну.\nСечкйирин гьякьнаан хусуси фикир